Man vas ná hy glo renosterhoring aan Pta-polisieman wou verkoop - Maroela Media
Die renosterhoring waarop beslag gelê is. Foto: SAPD
'n Polisebeampte van die Bronkhorstspruit-honde-eenheid, oos van Pretoria, het Woensdag 'n verdagte aangekeer wat 'n renosterhoring wou verkwansel.
Kapt. Marissa van der Merwe, polisiewoordvoerder, het Donderdag aan Maroela Media gesê die misdaadintelligensie-eenheid het inligting deurgegee van 'n 46-jarige man wat moontlik handel wou dryf met renosterhoring.
"Ao. Koos du Plessis het die inligting dadelik opgevolg en onder die dekmantel gewerk. Hy het hom as 'n moontlike koper voorgedoen en 'n ontmoeting gereël. 'n Lokval is opgestel en die man is in die Welbekend-omgewing in hegtenis geneem," het Van der Merwe gesê.
Die polisie het op die renosterhoring, ter waarde van R100 000, beslag gelê.
Die verdagte sal na verwagting Vrydag in die Welbekend-landdroshof verskyn op aanklag van handel in renosterhoring.